Marts 2019

Kære bestyrelsesformand

Planlægning af årsmøder og generalforsamlinger er lige nu i gang over hele landet.

På de følgende sider finder du et oplæg til den beretning, som formanden eller et af de øvrige bestyrelsesmedlemmer fremlægger.

Oplægget skal opfattes som en slags tag-selv-bord, hvor der er en række muligheder, og hvor du så selv skal sammensætte den menu, du ønsker.

Du/I kan overveje at bygge jeres beretning op omkring disse fire hovedpunkter – og så supplere med materiale fra de følgende sider der, hvor det er relevant.

1. Indledning: Antal medlemmer, årets udvikling, lidt om butikken.
2. Bestyrelsens arbejde: Præsentation af bestyrelsens medlemmer, antal møder, evt. udvalg i gang.
3. Aktiviteter i årets løb: Hvilke, hvor mange, temaer, målgrupper, osv.
4. Værdier i vores arbejde: Hvad har vi særligt fokus på?

Det er vigtigt, at I sætter jeres eget præg på beretningen og fortæller det fra bestyrelsens eget perspektiv. Måske har I så meget at fortælle om jeres lokale indsats, at vores inspirationsmateriale kun bliver brugt meget lidt.

På sidste side i oplægget finder du forslag til, hvordan I kan involvere/engagere deltagerne efter beretningen.

PowerPoint skabelon

På Coop Forum kan du også finde

* en skabelon til powerpoint, du kan vise under beretningen.
* en tjekliste til opgaver før, under og efter et årsmøde eller en generalforsamling. Den kan bruges som rettesnor for bestyrelse og dirigent.

Materialer

Til brug for jeres generalforsamling eller årsmøde har foreningssekretariatet i Coop sendt materiale til alle butikker fra uge 6. Tjek venligst i butikken, om disse materialer er kommet. I kan bestille ekstra materialer på: <https://coopforum.dk/bestyrelsesarbejde/årsmoeder-generalforsamlinger/inspiration-og-materiale-til-jeres-moede/>

God fornøjelse med generalforsamlinger og årsmøder!

Med venlig hilsen  
Coops foreningssekretariat

Att: [jette.nielsen@coop.dk](mailto:jette.nielsen@coop.dk), [flemming.joergensen@coop.dk](mailto:flemming.joergensen@coop.dk)

Planche 1: Indledning til beretning

Velkommen!

Tak fordi I vil være en del af et omfattende fællesskab, hvor I lige som omkring 100.000 andre medejere samles til lokale fællesskaber ved de i alt ca. 600 Kvickly, SuperBrugsen, Dagli'Brugsen og LokalBrugsen rundt om i Danmark. Vi vil på aftenens møde give jer en indsigt, hvordan det går vores forretning og I kan give udtryk for, hvordan I synes, den skal udvikle sig. I kan være med til at sætte jeres præg på lokalsamfundet og butikkens udvikling. Det er også her, vi vælger den bestyrelse, som varetager jeres lokale interesser.

Co-op betyder samarbejde, fordi vi er tæt ved 1,8 millioner danskere sammen om andelsforeningen Coop. Som medlem har du betalt et indskud, og dermed købt en andel, da du meldte dig ind, og derfor ejer du en lille del af Coop.

Fællesskabet er det, der skiller os fra de fleste andre virksomheder, og det er med til at gøre vores butik/brugsforening til noget helt særligt.

Både Coop og alle de selvstændige brugsforeninger i Coop er 100 % ejet af medlemmerne. Vi har altså ingen aktionærer, der skal have udbytte af vores forretning. Vi har kun vores medlemmer at tage hensyn til.

Ud over at drive en god og ansvarlig forretning for alle kunder er det vores opgave at give vores medlemmer særlige fordele og indflydelse. Som medlem får du bonus og personlige tilbud, når du handler og bruger Coop app’en eller viser dit medlemskort. Som medlem får du også helt gratis Samvirke, som er et foreningsblad med relevant stof om mad, sundhed og forbrug.

Som lokal bestyrelse er vi med til at vælge landsrådet, som er den øverste landsdækkende forsamling. Landsrådet træffer de større strategiske beslutninger, som eksempelvis at stifte en bank for medlemmerne.

Planche 2: Nye medlemmer

Coop har i 2018 fået mere end 61.744 nye medlemmer, som alle er sammen om at eje Coop, så vi pr. 1. januar 2019 alt i alt er 1.782.935 medejere af Coop og brugsforeningerne.

Når vi er så mange ejere af Coop, kan vi opnå rigtig mange ting i fællesskab.

Sammen kan vi

* … udvikle vores madkultur
* … få endnu bedre mad og varer på hylderne
* … mindske madspild
* … forbedre dyrevelfærd
* … mindske kemien i hverdagen
* … gøre visioner til virkelighed for lokale fødevareproducenter

Blot for at nævne nogle af de områder, Coop arbejder med.

Her i vores butik har vi fået xxxx nye medlemmer.

[indsæt tal – hvis du ikke kender tallet, kan du oplyse det aktuelle medlemstal, som du finder på Mit Coop Forum bag log ind - eller i butikkens driftsrapport]

[fortæl evt. om bestyrelsens særlige indsats med at engagere og rekruttere medlemmer i det forgangne år – hvad har I gjort, og hvordan har reaktionerne været?]

Hvis nogle af vores nye medlemmer er med her i dag, vil jeg ønske jer et særligt velkommen!

Husk, at I altid er velkomne til at tage fat i os i bestyrelsen, hvis I har forslag til nye tiltag, idéer til arrangementer eller bare vil vide mere om, hvordan det går med jeres egen butik.

Planche 3: Nye tiltag i vores medlemsprogram

I Coop har vi et medlemsprogram, hvor formålet er at gøre det endnu nemmere og billigere for medlemmerne at få bedre mad og måltider.

De fleste udnytter Coops app til at få adgang til fordelene, men alle øvrige medejere, som ikke har eller ønsker at bruge deres smartphone til det, kan få akkurat samme fordele gennem deres medlemskort og ved at bruge en pc til aktivere deres personlige fordele på Coop.dk/medlem.

I 2018 er det desuden blevet muligt at bruge butikkens prisscanner til at aktivere de personlige tilbud. Det eneste, I skal gøre, er at scanne jeres medlemskort - og så klikke jer frem til de ønskede tilbud på prisscannerens skærm.

Coop App'en er imidlertid blevet et stort hit. Over 1,1 millioner danskere har downloadet Coop App'en, og den bliver brugt over 100.000 gange dagligt til at handle med i butikkerne. Det er en af Danmarks absolut mest benyttede apps. Ud over at bruge appen til at hente tilbud, bruger mange den også til at få inspiration til madlavningen, betale i butikken og til at holde styr på bonerne.

Appen gør det desuden muligt, at vi fra bestyrelsen og butikken kan sende jer relevante informationer og tilbud, direkte på jeres telefon.

[Fortæl gerne, hvordan medlemmerne lokalt har taget imod appen – hvad har bestyrelsens oplevelser været?]

Er der nogle af jer, som endnu ikke er kommet i gang med at bruge appen, så vil vi i bestyrelsen meget gerne hjælpe jer i gang.

Planche 4: Kurser til medlemmerne

Som aktiv i Coops forening er der masser af muligheder for at uddanne sig og få ny inspiration til forenings- og bestyrelsesarbejdet.

Vi får mere end 200 kursustilbud om året, og sidste år deltog omkring 3.000 bestyrelsesmedlemmer i de mange kurser fra Coop eller Brugsforeningernes Arbejdsgiverforening, BA. (Vi er i alt ca. 3.700 bestyrelsesmedlemmer i brugsbevægelsen).

[Har nogen i jeres bestyrelse deltaget i kurser udbudt af Coop eller Brugsforeningernes Arbejdsgiverforening, så fortæl om det her. Medlemmerne kan på den måde få et indtryk af, at det er en forening i udvikling, hvor de medlemsvalgte forbedrer deres kompetencer til at engagere sig i butik og lokalsamfund]

Nye muligheder for medlemmer

I løbet af 2018 er der som noget nyt åbnet for, at I som medejere af Coop også kan deltage i nogle af Coops kurser, inspirationsarrangementer og debatmøder - selvom I ikke er valgt til en lokal bestyrelse eller på anden måde er aktive i brugsbevægelsen.

Vi har holdt åbne arrangementer for alle medejere om:

* Kan du smage, hvor kaffen kommer fra?
* Debatter om økologi, madspild og emballage
* Samvirke på tur - om fremtidens mad

Det har været en succes, så de vil blive gentaget og udbygget her i 2019. Vi vil holde jer orienterede, når der er arrangementer her i nabolaget.

Planche 5, 6 og 7: Nye ansvarlige initiativer

Noget af det, vi kan være stolte af som medlemsejet virksomhed er, at Coop – og dengang vi hed FDB - altid har været bannerfører for ansvarlighed. Vi var de første i verden til at tage økologi ind i dagligvarehandlen. Og vi går forrest i kampen mod farlig kemi, hvor vi gør, hvad vi kan, for at holde problematiske stoffer væk fra hylderne.

Det lægger alle I kunder og medejere heldigvis mærke til. Hvert år bliver gennemført en meget omfattende undersøgelse, Sustainable Brand Index, hvor et meget stort antal forbrugere bliver spurgt, hvilke af 202 forskellige brands, mærker og butikskæder der gør mest for bæredygtigt forbrug i Danmark. I 2018 vandt Coop, og 3 af vores kæder - SuperBrugsen, Irma og Kvickly - kom ind i top 10, og i top 10 var også 3 af vores faste leverandører og partnere: Thise, Friland og Urtekram.

Vi i Coop vil fortsat være bedst. Vi har for et halvt år siden lanceret verdens mest ambitiøse strategi for emballage. I løbet af de næste år vil vi udskifte 4000 emballager af plast, metal og glas med pap, papir og bio-plast. Og vi vil reducere mængden af plast med 25 procent. Vi er godt i gang. For eksempel har I sikkert allerede set, at vores dåsetomater er blevet til tomater i papbrikker.

Så når du handler i vores butik, er du med til at skabe et mere bæredygtigt samfund.

[hvis det er noget, bestyrelsen eller jeres medlemmer er særligt optaget af, kan I fortælle mere om enten:

1. Kampen mod skadelig kemi   
   I slutningen af 2017 gennemførte Coop en kampagne for at få folketingets politikere til gennem lovgivningen at sikre forbrugerne bedst muligt mod stoffer, der er under mistanke for at være sundhedsskadelige. Vi afleverede over 21.000 underskrifter til Folketingets Miljø- og Fødevareudvalg, og det har efterfølgende ført til flere skridt i den rigtige retning, bl.a. bevilling af midler til forskning i den såkaldte cocktail-effekt, det vil sige den effekt, der kan være i vores krop, når flere ellers godkendte kemiske stoffer mødes og kan reagere sammen. Vores kampagne, nykemilov.nu, har gennem 2018 vundet et stort antal priser.
2. Vækst i økologi (+ tilføj evt. butikkens egne tal)   
   Coop arbejder på at ”gøre Danmark dobbelt så økologisk”, og salget vokser markant år for år. Land og by, ung som gammel - stort set alle kundegrupper lægger mere økologi i kurven, end de gjorde få år tilbage.

I oktober satte Coop priserne ned på en række økologiske varer, så oktober 2018 var den mest økologiske måned nogensinde. Den hidtidige rekord fra oktober 2017 blev slået med 5 procent flere solgte økologiske varer, og det selv om Øktober-kampagnen for et år siden blev hjulpet godt på vej med stor medieomtale. Coop fastholder også fremadrettet de lavere priser på økologiske varer.

1. Dyrevelfærdsmærket:

Med ”Dyrevelfærdshjertet” vil Coop motivere producenterne til at løfte dyrevelfærden. Derfor giver vi kun et hjerte, hvis dyrevelfærden ligger markant over dansk lovgivnings krav om opdræt af dyr.

Der er nu langt over 400 forskellige varer, der bærer Coops Dyrevelfærdshjerter. I 2018 er der blandt andet kommet dyrevelfærdshjerter på de meget populære kyllinger fra Frijsenborg under De 5 Gaarde og på Bornholmergrisen, men I kan finde varer med dyrevelfærdshjerter indenfor mejeri, oksekød, svinekød, kylling, kalvekød og æg samt forarbejdede varer.

Dyrevelfærdens stigende betydning for kunderne har også ført til, at det nu i over et år har været umuligt at købe buræg i alle Coops butikker. Det var faktisk 2 år før planlagt. Og i Irma, som også er en del af Coop, er det nu heller ikke muligt at finde buræg som ingrediens i varerne.

1. Tobak:

Hver dag begynder 40 børn at ryge. Det er faktisk flere end for få år siden. Det kan vi som ansvarlig forening og virksomhed ikke se stiltiende på. Derfor har vi nu skjult cigaretter og tobaksvarer i Irma-butikkerne og er i gang med det samme i alle vores øvrige butikker. Det samme er ved at ske i en del af vores konkurrenters butikker. Mange unge ryger kun til fester, fordi det ser sejt ud, og er endnu ikke blevet afhængige.

Vi kan se, at det betyder noget, at disse unge ikke bliver motiveret til at købe cigaretter, når de er ude for at købe chips, slik og sodavand til den fest, de er på vej til.

Vi sælger stadig cigaretter og tobak, og de kunder, som har brug for det, skal nok huske at spørge. Så vi generer ikke vores kunder, men hjælper dem, som er for unge til at ryge til at risikere at begynde på en dårlig vane.

Udfordringen er blot, at ikke alle vores konkurrenter gør det samme. Langt de fleste unge køber cigaretter i kiosker og på tankstationer. Derfor arbejder vi på at få Folketinget til at lave et forbud mod synlige tobaksvarer i alle butikker. Et sådant forbud er der i en række lande.

[Her er det relevant at fortælle om bestyrelsens egne lokale initiativer eller samarbejder, der gavner lokalsamfundet. Hvordan har det udviklet sig i det forgangne år?]

Planche 8, 9 og 10: Lokale aktiviteter og bestyrelsen

GoCook skaber madglæde og maddannelse  
Vores butikker og bestyrelser på tværs af landet har i mere end 10 år samarbejdet med skoler over hele landet for at give børn flere og bedre oplevelser i køkkenet.

Coops Skolekontakt er Danmarks største private skoletjeneste og hjælper grundskoler over hele landet til gennemarbejdede materialer om forbrug og madlavning.

Den største indsats over for skolerne er GoCook, hvor formålet er at inspirere børn til at lave mad.

Om Smagekassen:

Over 150.000 skoleelever på 3 ud af 4 skoler i Danmark arbejdede i november måned med årets GoCook smagekasse, der satte græskar på menuen. Over 40.000 græskar blev udleveret til brug for madkundskab, når lærerne hentede GoCook Smagekassen i Kvickly, SuperBrugser og Lokal/Dagli’Brugser over hele landet.

[Stort set alle butikker har været med til at udlevere smagekassen. Hvis jeres butik har været med, så fortæl det her. Fortæl meget gerne også om de reaktioner, det har givet blandt lærere og elever på skolen.]

Vi kan være stolte af, at vi som medlemmer er med til at støtte, at Coop hvert år sender tusindvis af skolebørn fra 4. til 7. klasse i skolekøkkenerne med ca. 50 tons gratis råvarer, undervisningsmaterialer og opskrifter.

Om GoCook on Tour:

En anden vigtig aktivitet i GoCook er ”GoCook on tour”, hvor GoCook-mobilen ruller rundt til butikker i hele landet. Det særlige ved ”touren” er, at den samler butik, bestyrelse og lokale skoler om madlavningen.

Vores formål med GoCook er at skabe en generation af børn og unge, der er bedre til at lave mad end deres forældre. Vores aktiviteter gør børn nysgerrige og modige på ny mad – og det giver samtidig et fagligt løft i skolen.

[har jeres butik haft besøg af GoCook-mobilen i det forgangne år? Så fortæl om jeres oplevelser]

Støtte til lokalt foreningsarbejde - innovationspulje

Coop har i 2018 bevilget 1 million kroner til lokale medlemsaktiviteter til 112 forskellige bestyrelser over hele landet. Puljen skal bidrage til nye, lokale initiativer for og med medlemmerne, og er med til at vise, at vores butikker er noget helt specielt.

[Har I fået tilskud fra medlemsinnovationspuljen (tidl. Aktivitetspuljen), så fortæl om det her. Fortæl også, hvis I har lavet andre lokale aktiviteter. I kan nævne, at der altså også bruges penge fra budgettet i jeres lokale butik/brugsforening på aktiviteter for lokalsamfundet generelt eller inde i butikken for kunderne.]

Støtte til lokale investeringer (Coop-ejede butikker)

Som noget nyt har bestyrelserne i alle Kvickly, SuperBrugsen og Lokal/Dagli´Brugsen i 2018 kunnet søge om at blive blandt de 100 butikker, som Coop i 2018 gav lov til at bruge en del af butikkens overskud til lokale kundevendte investeringer. Det har 80 butikker benyttet sig af og har derfor investeret i kødmodningskølere, juicemaskiner, ovne til hurtig mad og meget mere. 100 andre butikker vil få samme mulighed her i 2019.

[Er I blandt dem, der har fået lov at investere, så fortæl om det her.]

Om ”Vores Madfællesskab”:

[Har jeres bestyrelse været med til at stable fællesspisning på benene? Har I planer om det? Eller vil I gerne høre, om der er nogle af jeres medlemmer, der vil være med til at starte det op?   
Så kan I tage emnet op med inspiration fra nedenstående tekst]

”Vores Madfællesskab” er et koncept, som i det seneste år har vokset sig større og større i takt med, at fælles arrangementer, hvor borgerne spiser sammen, er blomstret op.

Idéen er, at Brugsen tager initiativet og inviterer borgere med til at arrangere fællesspisning.

Tilbagemeldingerne er, at samvær om mad og måltider kan noget helt særligt og er med til at styrke fællesskabet i byen eller kvarteret.

På tværs af landet har ildsjæle omkring den lokale brugs været vært for omkring 70 madfællesskaber for flere tusinde deltagere i 2018.

Planche 11: Coop Crowdfunding

Det moderne begreb ”deleøkonomi” er i virkeligheden det grundlag, som Coop blev skabt på for mere end 150 år siden. Nemlig med andelsbevægelsens brugsforeninger, hvor forretningerne er ejet af forbrugerne.

Coop Crowdfunding så dagens lys i 2017, og formålet er at formidle kontakt mellem Coops snart 1,8 million medlemmer og danske fødevareproducenter.

Med crowdfunding gør vi det nemmere og billigere for producenterne at skaffe penge til at føre deres drømme om nye fødevarer ud i livet.

Samtidig giver det forbrugerne mulighed for at støtte konkrete projekter, som de synes godt om – og få en belønning eller en god rente.

Ved at støtte et projekt kan du være med til at gøre en forskel og hjælpe lokale ildsjæle.

Vi kan roligt sige, at Coop Crowdfunding har været en succes. Omkring 20 millioner kroner er nu rejst af flere tusinde forbruger til brug for lokale fødevareprojekter til alt fra dansk produceret cider, håndlavet økologisk whisky fra Ærø til bornholmsk bionedbrydeligt tyggegummi.

[Har du eller nogen i bestyrelsen selv konkrete erfaringer med crowdfunding, så kan du overveje at dele dem. Kender I nogle af de lokale producenter, der har fået støtte, så fortæl gerne om det]

Planche 12: Vores medlemmer kan være med

Vi vil gerne invitere vores medlemmer til at engagere sig. Hvis du har en konkret idé til en aktivitet i butikken, brænder for en sag eller et samarbejde omkring lokale råvarer eller fællesskaber omkring mad til glæde og gavn for vores lokalsamfund/by/om-råde, så kom og tag en snak med bestyrelsen.

Vi vil gerne engagere endnu flere i fællesskaber, som baner vejen for en lidt bedre hverdag, hvor vi er sammen om bedre mad. Også selv om det måske ikke er alle, der nødvendigvis har lyst til at sidde i en bestyrelse. Der er masser af muligheder for at være med på andre måder.

[her kan I fortælle om et konkret projekt, bestyrelsen vil arbejde på i den kommende tid, eller hvis I har idéer, I har brug for engagerede medlemmer til at gøre til virkelighed. I kan også henvise til de spørgsmål, der står på dækkeservietten fra materialepakken]

Planche 13: Landsrådsvalg 2019 – Vil du have en plads?

Alle Coops medlemmer har mulighed for at få indflydelse på Coop og arbejdet i andelsforeningen.

For mange af os, er det vores lokale butik, der er omdrejningspunktet for vores engagement. Det er her, vi primært er aktive. Og det er her, vi er med til at gøre en forskel.

Men Coop er også en landsdækkende brugsbevægelse, og udviklingen af Coop har betydning for os alle og alle vores medlemmer.

Vi har brug for de bedste kandidater til landsrådet, fordi landsrådet har indflydelse på de store linjer i Coop. Vi har brug for kompetente medlemmer, der har store ambitioner på vores organisations vegne.

* 100 medlemmer af Coops landsråd er engagerede medlemmer, som er valgt ind af lokale bestyrelser i Kvickly, SuperBrugsen og Lokal- og Dagli’Brugsen.
* Hvert år er halvdelen af landsrådet 100 medlemmer på valg. Dvs. at vi hvert efterår skal fylde 50 pladser i landsrådet med de bedste kandidater, der stiller op fra hele landet.
* Hver lokal bestyrelse kan opstille 3 kandidater til valget. Du kan som kandidat blive opstillet fra midten af august til begyndelsen af september. Det er dog en god idé at kontakte os i din lokale bestyrelse i god tid, hvis du er interesseret i at stille op.
* Afstemningen begynder i slutningen af september og varer en uge.

**Hvad laver landsrådet?**

Landsrådet er Coops øverste myndighed og...

* varetager medlemmernes interesser i forhold til de selskaber, Coop driver
* vælger Coops formand og de andre medlemmer af Coops øverste bestyrelse. Dette lagde de fleste vist mærke til i april 2018, hvor der var kampvalg til posten som Coops formand. Lasse Bolander endte med at blive genvalgt.
* er i dialog med Coops daglige ledelse
* diskuterer det, der er vigtigt for medlemmerne: God forretning. Ansvarlighed. Medlemsprogram. Bedre mad. Udvikling af Coop.
* Landsrådet har indflydelse på de store linjer: Landsrådet godkender Coops regnskab og ændringer af foreningens vedtægter og behandler forslag fra lokale bestyrelser

**Planche 14: Landsrådsvalg 2019 – Hvorfor stille op?**

At stille op som kandidat til landsrådet er både et personligt valg og et bidrag til fællesskabet. Jeg vil fremhæve 3 gode grunde til at stille op:

* Du får indflydelse og vælger blandt andet Coops øverste bestyrelse
* Du får et unikt landsdækkende netværk
* Du får ny viden og erfaring

Der kan være masser af personlige og faglige årsager til, at det er spændende at engagere sig. Det kan være, at du brænder for emner som:

* At udvikle Coop som bannerfører for ansvarlighed og have store ambitioner på vores medlemmers vegne
* At fremme Coops arbejde med Madmanifestet og vores ambitiøse mål om bedre mad, økologi og sundhed
* At udvikle vores forening ved at engagere dig selv og andre medlemmer i vores mærkesager og demokrati
* At udvikle Coops bidrag til lokal sammenhængskraft og bæredygtighed – for eksempel igennem lokale fødevarer
* At udvikle vores forretning gennem godt købmandskab, glade kunder og viden om detailhandel

Det er os i de lokale bestyrelser, som kan stille kandidater op til landsrådet. Så hvis I mener, at I har de rigtige kompetencer til at være en del af landsrådet, så kontakt os.

[Fortæl, om I har stillet kandidater op - og om I stemte ved landsrådet i 2018, og hvordan det gik jeres kandidater]

Planche 15: Coop Bank

Sammen ejer vi Coop Bank. Ved udgangen af 2018 er Coop Bank nået op på at have 136.000 kunder, så det er ikke længere en lille nichebank. Fortsætter udviklingen runder Coop Bank 150.000 kunder i andet halvår 2019.

Der er naturligvis mange gode grunde til, at Coop Bank får flere og flere kunder. En vigtig årsag er sikkert, at ForbrugerRådet Tænk for 2. år i træk har udnævnt Coop Bank til at være bedst i test foran 21 andre banker og finansieringsselskaber.

Selv om banken endnu ikke giver overskud, har den i 2018 overholdt budgettet, hvilket den i øvrigt også gjorde i 2017 og 2016. Det tager tid at opbygge en overskudsgivende bank, og det har vi hele tiden vidst.

I 2018 rundede Coop Bank 1 milliard i rentebærende udlån.

Planche 16: Samvirke

Samvirke er Danmarks største magasin med over 1,1 million læsere hver måned. Alle Coops medlemmer kan hver måned få magasinet gratis.

Samvirke er Coops medlemsblad med relevant stof om mad, sundhed og forbrug og udspringer af Coops idé om at oplyse forbrugerne.

Vi opfordrer vores medlemmer til at tage Samvirke med hjem, både fordi det er et magasin af høj kvalitet, og som har høj troværdighed – og også fordi Samvirkes høje oplagstal er med til at understøtte annonceindtægterne og dermed sikre, at vi har et godt medlemsblad.

Der bliver også lagt mærke til Samvirke internationalt, og i maj 2018 vandt Samvirke hele 3 priser i New York ved magasinverdenens svar på filmverdenens Oscar-uddeling.

Samvirke er ikke blot et magasin på papir. Samvirke har også en række digitale medier - og samvirke.dk var i december 2018 faktisk det 6. mest benyttede internetsite, hvilket dog også var noget helt særligt. Normalt ligger samvirke.dk på 15.-16.-pladsen, hvilket også må siges at være flot.

Samvirke findes desuden på Facebook, Twitter og Instagram - og senest har Samvirke også fået en meget rost podcast-kanal.

Planche 17: Spørgsmål og involvering

Det var mange ord. Vi vil i bestyrelsen rigtig gerne høre, hvad I som medlemmer mener om vores indsats og om butikken.

Som bestyrelse er vi valgt til at være jeres repræsentanter i butikken, og jo mere input vi får fra jer, des mere kan vi være opmærksomme på, hvad der er vigtigt for jer, og bedre varetage jeres interesser som medejere.

Har I spørgsmål, så er I naturligvis velkomne til at stille dem til os.

I er også altid velkomne til at kontakte os, hvis der er noget, vi skal være obs på, hvis I har gode idéer til nye tiltag, eller hvis I har ris eller ros.